פירוש נוסף ערך זה עוסק בסינגל מאת ג'ון לנון. אם התכוונתם למשמעות אחרת, ראו Imagine (פירושונים).
 המונח "דמיין" מפנה לכאן. אם הכוונה למשמעות אחרת, ראו דמיין (פירושונים).

"**Imagine**" (בעברית: "**דמיינו**") הוא שיר שנכתב ובוצע על ידי המוזיקאי הבריטי ג'ון לנון. שיר זה נחשב כשיר הסינגל הטוב ביותר בקריירת הסולו של לנון. בתוכנו הוא מתאר עולם אוטופי ללא גבולות בין אומות, ללא דת, ללא רכוש וללא מלחמות. השיר הושמע לראשונה ב-1971 כחלק מהאלבום *Imagine*, והופק על ידי פיל ספקטור.

על השיר
-------

שיר זה נחשב אחד השירים הטובים ביותר בכל הזמנים: בשנת 2004, דורג במקום השלישי ברשימת "500 השירים הגדולים בכל הזמנים" של הרולינג סטון', ובשנת 2017 בחרה האגודה הלאומית למפיקי מוזיקה (National Music Publishers' Association) בשיר "Imagine" כשיר של המאה ה-20. ב-2017 הוחלט גם להוסיף את שמה של יוקו אונו כמחברת השיר.

בשנת 2018 הופק בבריטניה סרט תיעודי של הבמאי מיכאל אפשטיין המנציח את תהליך יצירתו של השיר ואת חלקה של יוקו אונו בכתיבתו. הסרט "ג'ון ויוקו: רק שמיים מעל" הוצג בפסטיבל דוקאביב בשנת 2019.

השיר נפתח במילים:

|  |  |
| --- | --- |
| 
דמיין שאין גן עדןזה קל, אם אתה מנסה.אין שום גיהנום מתחתינומֵעָלינו רק שמיים...

— (מילות הבית הראשון, בתרגום חופשי)
 | 

Imagine there's no heaven
It's easy if you try
No hell below us
...Above us only sky

 |

נשיא ארצות הברית לשעבר, ג'ימי קרטר, אמר:

> 
> במדינות רבות ברחבי העולם, ואשתי ואני ביקרנו בכ-125 מדינות, ניתן לשמוע את השיר של ג'ון לנון 'Imagine' כמעט באותה התדירות כמו את ההמנון הלאומי.
> 
> 
> 
> 

השיר הושמע בליל ראש השנה האזרחית בזמן מעבר התאריך מ-2009 ל-2010, בכיכר טיימס בניו יורק, כסמל לעתיד טוב יותר.

בספר "לנון באמריקה" שנכתב על ידי ג'אופרי ג'וליאנו, לנון מציין כי השיר הוא "אנטי-דתי, אנטי-לאומי, אנטי-שגרתי, ואנטי-קפיטליסטי. אך מכיוון שהוא מצופה סוכר, הוא מקובל".

מדינת נוטופיה
-------------

נוטופיה היא מדינה דמיונית המתוארת בשיר Imagine שהוכרזה על ידי ג'ון לנון ויוקו אונו באחד באפריל 1973. המדינה או האומה הזאת אמורה להתנהל על פי תפיסת העולם שבשיר Imagine.
בהכרזת העצמאות של המדינה מנוסח:

> 
> אין אדמה, אין גבול, אין דרכון. יש רק בני אדם. בנוטופיה אין חוק מלבד חוקי העולם. כל אזרחי נוטופיה הם שגריריה. ניתן לקבל אזרחות על ידי הכרזה על מודעות לנוטופיה.
> 
> 
> 
> 

צבע דגלה של נוטופיה הוא לבן. על גבי חותם המדינה תמונת כלב ים וההמנון הבינלאומי של המדינה כולל את האלבום Mind Games של ג'ון לנון ומספר שניות של שקט.

בשנת 2006 חברת ההפקות Lions Gate Entertainment הקימה אתר אינטרנט לנוטופיה לטובת פרסום הסרט הדוקומנטרי The U.S. vs. John Lennon.

ביקורת על השיר
--------------

כנגד השיר יצאה ביקורת לפיה זהו שיר צבוע. הזמר אלביס קוסטלו שואל בשירו "The Other Side of Summer" משנת 1991: "האם היה זה מיליונר שאמר 'דמיינו שאין רכוש'?"

פרופסור זאב מגן טוען כי חזונו האוטופי של לנון הוא לא אידיאל אליו יש לשאוף אלא "כניעה לנטיות ההרסניות והאפלות של הנשמה האנושית".

גרסאות בעברית
-------------

המשורר עודד פלד פרסם תרגום של השיר לעברית בעתון 77, גיליון 131 (דצמבר 1990), עם הקדמה קצרה של רוני סומק. בשנת 1997 פורסם התרגום גם במעריב.

בשנת 2005 תרגם דן אלמגור את מילות השיר עבור המופע שיר נולד.

קישורים חיצוניים
----------------

ויקישיתוף מדיה וקבצים בנושא **Imagine** בוויקישיתוף
* מידע על היצירה "Imagine" באתר מיוזיק בריינז
* מידע על הקומפוזיציה "Imagine" באתר AllMusic
* גרסאות נוספות ל"Imagine" באתר SecondHandSongs
* השיר ומילות השיר
* אתר האינטרנט של נוטופיה
* עופרה עופר אורן, על הסרט "ג'ון ויוקו: רק שמיים מעל" המתאר את תהליך היצירה של השיר "דמיין", בבלוג "סופרת ספרים", 16 ביוני 2019
* יוני בינרט, 50 שנה ל-Imagine של ג'ון לנון: מה יש לכולם נגדו?, באתר ynet, 8 בספטמבר 2021

הערות שוליים
------------

1. ↑  ידיעה מ-19 ביוני 2017
2. ↑  אתר רולינג סטון, 15 ביוני 2017
3. ↑  אתר הפסטיבל
4. ↑  ראיון עם ג'ימי קרטר באתר NPR
5. ↑  הכרזתה של נוטופיה באתר imaginepeace.com
6. ↑  דמיין, על ג'ון לנון ואהבה מאת פרופ' זאב מגן
7. ↑  אלי אשד, "תארו לכם" – שירו של ג'ון לנון. כתבה ותרגום השיר לעברית. הטור "היקום של אלי אשד", 2010.
8. ↑  דן אלמגור, מילים לשיר דמיין - משתתפי המופע שיר נולד, באתר שירונט.
9. ↑   דמיין, בביצוע משתתפי המופע שיר נולד, וידאו קליפ של השיר באתר יוטיוב.

|  |  |  |
| --- | --- | --- |
| **הקודם**:**2010: ג'ייסון מראז וקולבי קאליי – "Lucky"** | **פרס גראמי לשיתוף הפעולה הווקאלי הטוב ביותר – פופ**  **2011: הרבי הנקוק, פינק, אינדיה ארי, סיל, קונונו Nº1, ג'ף בק ואומו סנגרה – "Imagine"**  | **הבא**:**הפרס בוטל** |

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14733445b (data)
* GND: 110980847X
* LCCN: n2010067224
* MusicBrainz work: 517ff96c-5970-3eac-9ae5-bcafc15f5bc7
* VIAF: 181624464
* WorldCat (עם VIAF): 181624464

 |